### 7.      Orientering vedrørende kvalitetsopfølgning på vej- og parkområdet

**Åbent**

Sagsnr.: 326-2017-33434       J.nr.: 88.00.00           Dokumentnr.:
326-2017-236458

**Sagstype**

Orientering.

**Resume og sagens baggrund**

Ved konkurrenceudsættelsen af kommunens entreprenørydelser
på vej- og parkområdet besluttede Kommunalbestyrelsen i februar 2016 at
fortsætte med Entreprenørservice som leverandør.

I maj 2016 fremlagde administrationen et oplæg til en
systematisk opfølgning på opgaveløsningen på området - dels i form af egenkontrol
og stikprøvekontrol og dels i form af opfølgning på økonomien. I den
forbindelse besluttede Økonomiudvalget, at der i opfølgningen også skulle
indtænkes en evaluering af den oplevede kvalitet, og at evalueringen af den
oplevede kvalitet tillige årligt skulle forelægges for det politiske niveau.

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget, Økonomiudvalget.

**Sagsfremstilling**

I forbindelse med konkurrenceudsættelsen af entreprenørområdet
fastlagde Teknik- og Miljøudvalget serviceniveauet på området i form af
kvalitetsstandarder og plejeplaner.

I serviceniveauet blev der på en række områder indtænkt en
harmonisering af serviceniveauet på tværs af kommunen, og derfor vil man på nogle
områder opleve, at serviceniveauet enten er blevet øget, eller at det er blevet
sænket.

I evalueringen af den oplevede kvalitet skal der sondres
mellem oplevelsen af, om kommunen overholder det fastlagte serviceniveau, eller
om man synes, at serviceniveauet skal være anderledes - altså om man er uenig i
det fastlagte serviceniveau.

I bilag 1 beskrives overholdelsen af det fastlagte
serviceniveau i forhold til grøn pleje, da der særligt i forhold til den grønne
pleje er registreret opmærksomhedspunkter i relation til blandt andet
kvalitetsstandarderne.

Evalueringen af den oplevede kvalitet er foretaget i et
samarbejde mellem Team Vej og [adresse] (controller) og Entreprenørservice, og
evalueringen er foretaget på fire hovedområder.

Konklusionen i forhold til de fire hovedområder er følgende:

· Belægningsarbejder og vejudstyr (det sort/grå område): Det
fastlagte serviceniveau opleves overholdt. Der er en løbende dialog mellem
bestiller og udfører om at forbedre dokumentationen i forbindelse med arbejderne.

· Vintertjenesten: Det fastlagte serviceniveau opleves
overholdt. Der er behov for fortsat fokus på timeforbrug og
arbejdstilrettelæggelse. Fra vinteren ultimo 2017 gives fast pris på saltruter
og timepris på combikørsel, på lige vilkår med andre entreprenører.

· Renhold: Det fastlagte serviceniveau opleves overholdt.

· Grønne områder og idrætsanlæg: Der har været afvigelser
fra det fastlagte serviceniveau. I bilag 1 ses nærmere på, hvordan kvaliteten
af den grønne drift opleves af henholdsvis borgere, bestiller og udfører. Det
anføres samtidig hvilke tiltag der er iværksat for at forbedre kvaliteten, og
hvilke tiltag, der eventuelt kunne igangsættes, hvis serviceniveauet ønskes
hævet.

Perspektivering og det fremadrettede arbejde:

Omlægning af kommunens drift til en bestiller-udførermodel
og udvikling af Entreprenørservice til en konkurrencedygtig virksomhed har
været en omstillingsproces ikke mindst for medarbejderne. Det vurderes, at man
er nået langt i denne proces skønt enkelte forhold stadig mangler fintuning for
at omlægningen er tilfredsstillende.

Entreprenørservice vil fortsat i de kommende år have fokus
på kvalitetskontrol. Herudover vil der fortsat være opmærksomhed på
organisering og planlægning med henblik på optimering af opgaveløsningen.

Controller vil fokusere på præcisering af
kvalitetsstandarderne og mængdeangivelserne for at opnå mere optimal pleje,
samt fortsat samarbejde med Entreprenørservice om driftsoptimeringer blandt
andet inden for ukrudtsbekæmpelse. Det vurderes, at det daglige nære samarbejde
er en af de vigtige elementer i "Kalundborg-modellen", og at det vil
være muligt at opfylde kvalitetsstandarderne ved de planlagte justeringer.

**Økonomiske konsekvenser**

Der er ingen økonomiske konsekvenser ved de udførte ændringer.

Hvis der ønskes et ændret serviceniveau vil det kunne
påvirke driftsbudgettet. Hvis for eksempel der ønskes et højere serviceniveau i
relation til hækklipning, vil det indebære en meromkostning, og der ville
skulle foretages en driftsudvidelse.

**Bilag**

|  |  |
| --- | --- |
| Bilag 1 - Oplevet kvalitet i de grønne områder 2017 | 326-2017-243015 |